Més de 400 escolars posen en escena la cantània “Al bell mig de la terra” a Llíria
25 de abril de 2018

La regidoria de Música de l'Ajuntament de Llíria ha promogut, un any més, la cantata escolar que ha reunit en esta edició a més de 400 estudiants de Primària amb la interpretació de la cantània “Al bell mig de la terra”.

Este matí ha tingut lloc la primera sessió per a escolars i a la vesprada, a les 19.00 hores al teatre de la Banda Primitiva, tornarà a interpretar-se per a tot el públic en general. Este espectacle musical té a més un objectiu solidari ja que els assistents podran donar aliments no peribles que seran entregats a Cáritas de Llíria.

La cantània és un concepte creat amb la suma de les paraules cantata i contemporània i es tracta d'una composició musical per a cor i orquestra en què els escolars preparen les cançons i les coreografies durant tot el curs escolar per a oferir, finalment, un gran espectacle en què actuen a més artistes professionals com a músics, actors i director musical. Es tracta d'una ferramenta didàctica que potencia el desenvolupament creatiu i social dels més jóvens.

En esta edició ha participat l'alumnat dels col•legis CEIP Sant Vicent, CEIP Sant Miquel, col•legi Santa Ana de Llíria, CEIP l'Horta Major (Vilamarxant), CEIP Castillo del Real de Marines, CRA Alt Carraixet de Gátova-Olocau i CRA Baix Túria amb escolars de Domeño, Bugarra i Gestalgar.

“Al bell mig de la terra” és una producció de l'Auditori de Barcelona que conta la història d'un xic d'origen africà que descobrix per primera vegada el mar Mediterrani, un lloc increïble ple de contrastos, situat enmig de la terra i que conté simbòlicament molts valors essencials.